Diari Oficial de la Generalitat Valenciana


Sumari del DOGV 9430, del 19-09-2022 (2022/8181)

RESOLUCIÓ de 12 se setembre de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual es modifica la Resolució de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9430

Data del DOGV
:   19-09-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/8181


Data del document
:   12-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * sector agrari
    * silvicultura

RESOLUCIÓ de 12 se setembre de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual es modifica la Resolució de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular. [2022/8181]  
La Conselleria d'Agricultura, Desenvolupament Rural, Emergència Climàtica i Transició Ecològica juntament amb les entitats del sector agrari han aprovat un nou Pla de Gestió de la palla de l'arròs de l'Albufera amb alternatives a la crema de les restes agrícoles, ratificat en la Junta Rectora del Parc Natural de l'Albufera. No obstant això, la crema del subproducte de l'arròs es contempla com una alternativa excepcional en determinats casos, i en zones del referit parc natural, que ha de sol·licitar individualment davant l'administració cadascun dels interessats.  
Per tot això, es considera necessari modificar la Resolució de 17 de maig de 2022, quant a la presentació de sol·licituds per al cas concret de cremes de restolls de l'arròs al Parc Natural de l'Albufera de València, a fi de millorar l'eficiència, eficàcia, simplificació de procediments, i reducció de càrregues administratives establides com a principis generals en el nostre ordenament jurídic.  
  
Per la qual cosa, de conformitat amb tot el que s'ha dit, i en virtut de les competències atorgades pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i el Decret 176/2020, de 30 d'octubre, del Consell pel qual s'aprova el Reglament Orgànic i Funcional de la de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Primer  
Modificar la disposició sisena de l'annex de la Resolució de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular, afegint un nou paràgraf segon amb la següent redacció:  
  
«Sisena. Sol·licituds presentades de manera conjunta  
1. En el cas que una entitat local, una cooperativa agrícola o un consell agrari local presente de manera conjunta una pluralitat de sol·licituds, pel fet que el cicle del cultiu requereix un espai temporal reduït per a l'eliminació dels residus generats, es podrà resoldre de manera individualitzada a favor de l'entitat local, cooperativa o consell agrari sempre que en la resolució d'autorització apareguen detallades les diferents persones interessades i les parcel·les afectades. En qualsevol cas, el procediment a seguir serà l'indicat en l'apartat primer de la present instrucció.  
2. Per al cas concret de cremes de restolls de l'arròs al Parc Natural de l'Albufera de València, necessàriament les persones interessades hauran de presentar les sol·licituds a través d'una entitat local o dels consells agraris locals, que les traslladaran de manera conjunta a la Direcció Territorial de València, detallant les diferents persones interessades i les parcel·les afectades. En aquest cas, es resoldrà de manera individualitzada a favor de l'entitat local o consell agrari i en la resolució d'autorització es detallaran les diferents persones interessades i les parcel·les afectades. «  
  
Segon  
Substituir el document III de l'annex de la Resolució de 17 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per a l'atorgament de l'autorització excepcional i individualitzada de la crema de residus agrícoles i forestals establida en la Llei 7/2022, de 8 d'abril, de residus i sòls contaminats per a l'economia circular, pel següent document:  
  
Document III. Condicions per a la realització de cremes de residus agrícoles i forestals mitjançant l'ús del foc en terreny forestal o en la zona d'influència forestal.  
1. Les condicions establides en aquest annex únicament són aplicables a les parcel·les agrícoles situades en la zona d'influència forestal prevista en l'article 57 de la llei 3/1993, de 9 de desembre, forestal de la Comunitat Valenciana, és a dir, aquells terrenys agrícoles confrontants amb terreny forestal fins a una distància màxima de 500 metres.  
  
2. L'eliminació per crema de residus vegetals generats en labors agrícoles situats en la zona d'influència forestal entre el 16 d'octubre i el 31 de maig, tots dos inclusivament, quedarà condicionada de manera general i amb caràcter vinculant, al compliment de les següents condicions mínimes:  
a) La ubicació de la crema haurà de ser a l'interior de la parcel·la agrícola i en el punt més allunyat de la vegetació forestal pròxima.  
  
b) La crema de residus agrícoles haurà de fer-se en fogueres i sense continuïtat amb els marges o amb terreny forestal.  
c) Només es podran realitzar aquestes cremes quan el nivell de preemergència per risc d'incendis forestals, determinat per l'òrgan competent, siga 1 (alerta 1).  
d) L'horari per a fer la crema de marges de cultiu o de residus agrícoles queda delimitat al període horari comprés entre l'eixida del sol i les 13.30 hores, moment en el qual haurà d'estar extingida.  
  
e) L'autorització no tindrà validesa en els dies amb vent fort i intens; i si, iniciats els treballs, es produeix l'aparició d'aquest, se suspendrà immediatament l'operació i s'apagarà el foc.  
f) No s'abandonarà la vigilància de la zona de crema fins que el foc estiga totalment apagat i transcórreguen dues hores sense que s'observen brases.  
g) Prèviament a la crema s'haurà de netejar d'herba seca, pastura i matoll una faixa d'amplària suficient, i no inferior en cap cas als dos metres al voltant d'on es vol fer la crema.  
h) La persona autoritzada prendrà totes les mesures complementàries que considere oportunes, i en tot moment serà el responsable dels danys que puga causar.  
i) En el moment d'efectuar l'activitat, la persona interessada hi serà present i en possessió de l'autorització o declaració responsable i d'un document d'identificació personal.  
j) Quedaran suspeses les autoritzacions durant el període comprés entre el Dijous Sant i els 11 dies naturals següents, tots dos inclusivament.  
k) Hauran de seguir les instruccions dels agents de l'autoritat.  
3. Si la crema de residus agrícoles es fa entre l'1 de juny i el 15 d'octubre, tots dos inclusivament, haurà de sol·licitar-se un informe preceptiu en matèria de prevenció d'incendis forestals, en el qual s'establiran, amb caràcter vinculant, les condicions particulars a aplicar durant aquest període.  
4. L'eliminació de residus vegetals procedents de restolls i palla d'arròs, en superfícies de cultiu situades a l'entorn de l'Albufera de València i situades en la zona d'influència forestal, no caldrà l'informe preceptiu en matèria de prevenció d'incendis forestals, indicat en el paràgraf anterior, si la crema es realitza entre l'1 d'octubre i fins a la finalització de la campanya de la sega de l'arròs, i en tot cas, fins al 31 de desembre de l'any natural, tots dos inclusivament. Només es podran fer aquestes cremes quan el nivell de preemergència per risc d'incendis forestals, determinat per l'òrgan competent, siga 1 (alerta 1) i en horari des de l'eixida del sol fins a les dues hores abans de la posta del sol, moment en el qual haurà d'estar extingides.  
  
Tercer  
La present resolució serà eficaç des de la publicació en el Diari Oficial de la Generalitat Valenciana  
  
Quart  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, així com en els articles 10.1a, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, es podrà recórrer potestativament en reposició, o bé es podrà interposar directament un recurs contenciós administratiu, en els terminis i davant els òrgans que s'indiquen a continuació, sense perjudici que es puga formular qualsevol altre recurs que es considere oportú:  
  
a) El recurs de reposició haurà d'interposar-se davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquesta resolució en el Diari Oficial de la Generalitat Valenciana.  
  
València, 12 de setembre de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollá Herrera.